আবেগঘন ভাষণে ধীরুভাই আম্বানিকে স্মরণ পুত্রবধূর

ওয়েবডেস্ক: জামনগর তৈল শোধনাগারের (Jamnagar Refinery) ২৫ বছর পূর্তিতে আবেগঘন ভাষণ দিলেন রিলায়ান্স ফাউন্ডেশনের (Reliance Foundation) প্রতিষ্ঠাতা এবং চেয়ারপার্সন নীতা আম্বানি (Nita Ambani)। এই উপলক্ষে স্মরণ করলেন ধীরুভাই আম্বানিকে (Dhirubhai Ambani)। ধন্যবাদ জানালেন শাশুড়ি কোকিলাবেন আম্বানিকেও (Kokilaben Ambani) যিনি তাঁকে স্নেহ ও আশীর্বাদে ভরিয়ে দিয়েছেন যা রিলায়ান্স ইন্ডাস্ট্রিজকে এই জায়গায় নিয়ে গিয়েছে। মুকেশ আম্বানির স্ত্রী এও জানান, ছেলে অনন্তর (Anant Ambani) হৃদয়ে জামনগর বিশেষ জায়গা অধিকার করে আছে। এই জায়গাকে তিনি ‘সেবাভূমি’ বলে থাকেন।

শোধনাগারের রজত জয়ন্তী বর্ষে ভালো লোকসমাগম হয়েছিল। কর্মীদের সামনে আবেগঘন ভাষণ দেন নীতা, জামনগর তাঁদের কাছে কতটা ‘স্পেশ্যাল’ তা ব্যক্ত করেন। কোকিলাবেন আম্বানির প্রতি কৃতজ্ঞতায় কোনও খামতি রাখেননি তিনি। পরিবারের নারীশক্তির আশীর্বাদ এবং সমর্থনেই রিলায়ান্সের এই শ্রীবৃদ্ধি এবং সাফল্য বলে জানান নীতা।

আরও পড়ুন: দু’ হাজার কোটির আদানি ঘুষ কাণ্ডে আমেরিকার আদালত কী নির্দেশ দিল জেনে নিন

নীতা বলেন, “জামনগর শুধুমাত্র একটা জায়গা নয়, এটা রিলায়ান্সের আত্মা। আমাদের হৃদয়ে খুবই বিশেষ জায়গা অধিকার করে আছে। কোকিলা মায়ের কাছে এটা তাঁর জন্মভূমি, এই জায়গা তাঁর শিকড় এবং মূল্যবোধের প্রতিনিধিত্ব করে।”

মুকেশের স্ত্রী এরপর বলেন, “বাবা, ধীরুভাই আম্বানির কাছে এটা তাঁর কর্মভূমি। এই জমি হল তাঁর স্বপ্ন, দূরদৃষ্টি, নিয়তি। তাঁর কর্তব্য এবং আত্মোৎসর্গের পরিচয়বাহক। গতকাল বাবার ৯২তম জন্মদিন ছিল, আমি নিশ্চিত তিনি আমাদের সবার উপর আশীর্বাদ বর্ষণ করছেন।”